Poliisi on ottanut kiinni neljä henkilöä toistaiseksi vahvistamattoman häiriökäyttäytymisen vuoksi.

Hyvinkään sairaalassa sattui välikohtaus keskiviikkoiltana. Arkistokuva. JENNI GÄSTGIVAR

Hyvinkään sairaalassa on tänä iltana ennen kello kahdeksaa sattunut jonkinlainen uhkatilanne, jonka seurauksena päivystyspoliklinikan potilaat ja henkilökunta on evakuoitu ja lukittu takahuoneisiin.

Itä-Uudenmaan poliisilaitos vahvistaa Iltalehdelle, että Hyvinkään sairaalalla on raportoitu häiriökäyttäytymistilanne kello puoli kahdeksan aikaan illalla.

Poliisi meni paikalle selvittämään tapahtunutta. Tilannekeskus ei tiedota tapahtuneesta toistaiseksi enempää, mutta toteaa, että neljä ihmistä on otettu kiinni.

Sairaalassa potilaana ollut silminnäkijä kertoo tapahtuneesta.

- Olin tupakalle menossa hissillä alas, kun oli tilanne päällä ja siellä evakuoitiin ihmisiä. Lääkärit sanoivat, että nyt pysytään takatiloissa. Jonkinlainen uhkatilanne siellä oli. Muutama poliisiauto oli paikalla.

Henkilökunta ei informoinut

Mies ei tiedä, mistä tarkemmin ottaen on ollut kysymys.

- Paikalla ollut henkilökunta ei informoinut mitään. Entisenä reservin kapteenina aloin kysellä, että mitä tapahtuu.

Hän kertoo, että paikalla lukituissa takatiloissa oli noin 50 ihmistä, joista suurin osa potilaita.

- Yksi oli vuodepotilas, muut käveleviä.

Ottivat viileästi

Miestä ei pelottanut tilanteessa.

- Olen ollut turvallisuushommissa niin pitkään. Kaikki ottivat hyvin rauhallisesti ja viileästi tilanteen.

Tarkka tapahtuma-aika ei ole miehen tiedossa, mutta hissi jolla hän oli menossa alas, menee kiinni puoli yhdeksältä.

- Vähän ennen kahdeksaa. Varttia vaille kahdeksan tai jotain semmoista.

Iltalehden tavoittama hoitaja oli päivällä töissä ja silloin kaikki sujui vielä normaalisti.

- Sain viestin iltavuorolaiselta, joka oli töissä, että ovet suljettiin osastoille. Ulkona oli paljon poliiseja ja tilanne on nyt ohi. He säikähtivät työtoverin kanssa. Uskaltaa lähteä autolle kun vuoro loppuu. Enempää ei ole tietoa, hän viestittää.

Tilanteen lauettua ilmeisesti poliisi päästi väen ulos takahuoneesta.

- En tarkkaan nähnyt, kuka ovet avasi.